利維·蘭斯洛·戈達

利維·蘭斯洛·戈達，中國大陸譯內維爾·蘭斯洛特·戈達德，係巴巴多斯嘅新紀元思想作家兼神秘主義者，後來入籍美國。佢專門寫關於聖經嘅神秘主義，被認為係吸引力法則嘅先驅之一。

早期生活 
戈達喺1905年2月19號喺巴巴多斯出世。佢阿爸係約瑟夫·約拿旦·戈達，阿媽係威廉米娜·戈達。1922年左右，佢隻身移民到紐約市，最初喺嗰度以舞蹈表演為生。

1931年，佢遇到一位名叫阿卜杜拉嘅埃塞俄比亞拉比。喺佢嘅指引下，戈達開始學習喀巴拉同其他聖經神秘主義學說。喺第二次世界大戰時，佢喺美軍中服役，滿足咗入籍條件，於是加入美國籍。

職業生涯 
喺成為全職講師之前，戈達主要係一個專業舞蹈員，某程度上亦係一個演員。佢喺《意識乃唯一現實》中提到：「十年嚟，我一直係一個舞者，喺百老滙、舞台、同夜總會等等表演，又曾經去歐洲巡迴演出。」1950年代初，佢先開始喺紐約市市政廳講授宗教主題。 1954年，據報導，佢正籌備一個「形而上學嘅影視節目」，但唔清楚該項目係咪成功。

觀點 
戈達覺得聖經係一本人類心理學嘅寓言書，而唔係歷史事件嘅記錄。換句話講，我哋應該將聖經當係一本開發潛能嘅指南。所以，戈達唔信有一個外在嘅、會回應禱告嘅上帝，而係相信「你就係造物主。」

戈達嘅思想通常會被歸類為唯心論、非二元論同吠檀多不二論。佢經常話「每個人都係你內心嘅投射」，意指世間所有人都係上帝，都係上帝嘅延伸。戈達認為，通過認知呢個「真相」，每個人只要喺心中抱持「願已成真」之感覺，就能創造理想嘅現實。因此，呢個諗法被稱為「抱持法則」。

戈達亦相信死亡只係一種錯覺。佢認為，人死之後，將會再次「復活」於同樣嘅生命裏面，直到佢哋證悟，同上帝合而為一。佢將呢種思想稱之為「神嘅應許」，類似於尼采「永恆輪迴」嘅概念。

幾個對戈達有深遠影響嘅作家包括：英國詩人威廉·布萊克，同埋法國心理學家埃彌·古爾。

影響 
人類學家卡洛斯·卡斯塔尼達嘅前妻兼傳記作者瑪格麗特·潤揚·卡斯塔尼達對戈達嘅思想好有興趣，並經常向卡洛斯介紹戈達嘅作品。

2006年全球暢銷書《秘密》作者朗達·拜恩，同另一位著名作者偉恩·戴亞，都深受戈達嘅影響。

死亡 
戈達於1972年10月1號去世，享年67歲，死因係腦動脈腫瘤。喺去世之前，佢喺洛杉磯大約住咗20年。

佢嘅遺體依家埋葬咗喺巴巴多斯聖米迦勒嘅西伯里公墓。

作品

來源

延伸閱讀 
  A 1943 profile of Goddard.
 Neville Goddard 原始音頻朗讀 001 A-F

美國作家